Joventut celebra este cap de setmana a Sagunt l'entrada en la primavera amb tres dies d'activitats festives
24 de març 2025

La Regidoria de Joventut i Infància de l'Ajuntament de Sagunt ha organitzat per a este cap de setmana la primera _Festa de la Primavera_, que es desenvoluparà del 28 al 30 de març en el Casal Jove de Sagunt i comptarà amb nombroses activitats d'oci alternatiu tant per a públic infantil com juvenil.

Esta primera edició té com a finalitat celebrar el final de l'hivern, la tornada de la llum, la calor i el color com a excusa perfecta per a passar-ho bé i reforçar els vincles socials del col·lectiu més jove del municipi. Per això, els grups de participació i el voluntariat jove del departament estaran presents en les activitats d'una forma activa.

A més a més, amb esta iniciativa es pretén també parar atenció a la salut mental mitjançant la felicitat, la pau interior i el benestar físic i psicològic a través d'activitats com ara risoteràpia, ioga en família, el contacte amb la natura i tot allò que implica diversió.

Les tres jornades de celebració arrancaran el divendres 28 a les 17.00 hores en la plaça Cronista Chabret, on es desenvoluparan **tallers infantils primaverals acompanyats de castells unflables** fins a les 20.00 hores; a les 18.00 hores, en el Terraet hi haurà un contacontes familiar; a les 19.00 hores, al pati del Casal Jove de Sagunt es durà a terme una plantació familiar de flors; i a les 19.30 hores, també en el Casal Jove, es realitzarà un taller de ioga en família. Per a esta última activitat les places són limitades, per la qual cosa és necessària inscripció prèvia [**en línia**](https://aytosagunto.apuntate.online/pio/actividades.xhtml?area=21). Els xiquets i les xiquetes d'entre 5 i 11 anys hauran d'assistir amb una persona adulta que els acompanye.

Amb la **proposta _Pinta el carrer!_** seguirà la programació el dissabte, 29 de març, des de les 10.00 hores del matí. Les i els participants pintaran el paviment del carrer Romeu enfront del Casal Jove de Sagunt sobre la base de la temàtica d'allò que fa feliç a les persones a la primavera. Així mateix, durant la pintada, que comptarà amb la presència dels grups de participació i que es prolongarà fins a les 13.00 hores, hi haurà una sessió de música a càrrec de _discjockeys_ que formen part de l'alumnat del taller de _DJ_ de les Escoles Creatives.

També a les 10.00 hores del dissabte serà el taller de màgia a càrrec de _Chemago_, per al qual cal [**inscriure's**](https://aytosagunto.apuntate.online/pio/actividades.xhtml?area=21), ja que hi ha places limitades, i en el qual el públic d'entre 5 i 11 anys haurà d'assistir acompanyat d'alguna persona adulta. A les 12.00 hores del migdia se celebrarà un concert familiar per _Nànet Band_ en el Terraet de la Plaça Cronista Chabret.

Ja a la vesprada, a partir de les 17.00 hores hi haurà una actuació d'**exhibició de _beatbox_**, amb _Juls_, la campiona d'Espanya, al pati del Casal Jove de Sagunt. També des de les 17.00 i fins a les 20.30 hores es desenvoluparà l'_Esplai Jove Tardeo Obert_, per a un públic de 12 a 18 anys, en el propi Casal Jove de Sagunt. Amb el mateix horari i en el mateix espai s'oferiran tallers de _beatbox_, una sessió de risoteràpia, balls a l'estil _Bollywood_, i receptes fàcils de postres de l'Índia, com a plat previ al **festival _L'Índia es vist de color_**, que començarà a les 19.00 hores al pati del Casal Jove de Sagunt i va dirigit a jóvens de 12 a 18 anys.

En esta activitat, a través de la música i la dansa es recrearà una _Holi Party_, la festa de la primavera i de l'alegria amb origen hindú. Es tracta d'una celebració plena de color on tothom s'envolta de pols de colors i de la qual es farà un segon torn a les 20.00 hores. Es recomana portar roba blanca o de color clar. Al llarg de les dos passades hi haurà música de _DJ's_ del taller d'Escoles Creatives.

En la tercera i última jornada, la del diumenge 30, a les 11.00 hores s'ha programat en col·laboració amb Acció Ecologista Agró una **excursió familiar en la qual es visitarà la Casa Penya i es passejarà per la marjal d'Almardà**. Per a això s'ha disposat un autobús gratuït amb eixida a les 10.30 hores des de la parada Cronista Chabret, per a això cal [**inscriure's**](https://aytosagunto.apuntate.online/pio/actividades.xhtml?area=21) ja que les places són limitades. La duració aproximada de l'eixida serà de dos hores.

![](/media/0owjw21w/cartel_fiestaprimavera_c.jpg?width=600.7954545454546&height=850)

*   [](http://www.facebook.com/sharer.php?u=https://aytosagunto.es/va/actualitat/2025-03-24-joventut-celebra-este-cap-de-setmana-a-sagunt-l-entrada-en-la-primavera-amb-tres-dies-d-activitats-festives/ "Facebook")
*   [](http://twitter.com/share?url=https://aytosagunto.es/va/actualitat/2025-03-24-joventut-celebra-este-cap-de-setmana-a-sagunt-l-entrada-en-la-primavera-amb-tres-dies-d-activitats-festives/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-03-24-joventut-celebra-este-cap-de-setmana-a-sagunt-l-entrada-en-la-primavera-amb-tres-dies-d-activitats-festives/ "Linked In")
*   [](mailto:?body=https://aytosagunto.es/va/actualitat/2025-03-24-joventut-celebra-este-cap-de-setmana-a-sagunt-l-entrada-en-la-primavera-amb-tres-dies-d-activitats-festives/)